กบข.ให้สมาชิกซื้อรถยนต์ปลอดเงินดาวน์
กบข. จับมือ กรุงศรีออโต้ให้สมาชิกซื้อรถยนต์ปลอดเงินดาวน์-คนค้ำประกันป้ายแดงดอก0% นาน 2 เดือน&nbsp;&nbsp;
11 พ.ค. 2554

กบข. จับมือ กรุงศรีออโต้ให้สมาชิกซื้อรถยนต์ปลอดเงินดาวน์-คนค้ำประกันป้ายแดงดอก0% นาน 2 เดือน   
นางสาวโสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) เปิดเผยว่า กบข.ได้ลงนามในสัญญากับบริษัท กรุงศรี ออโต้  เปิดตัวสวัสดิการ “โครงการสินเชื่อเพื่อการเช่าซื้อรถยนต์และรถจักรยานยนต์สำหรับพนักงานและสมาชิกของกองทุนบำเหน็จบำนาญข้าราชการ”  ซึ่งสมาชิกสามารถซื้อรถป้ายแดง ปลอดเงินดาวน์และปลอดคนค้ำประกัน และช่วง 2เดือนแรก ดอกเบี้ย 0% และยังมีโครงการสินเชื่ออื่นๆ ด้วย
"จากการสำรวจความต้องการสวัสดิการของสมาชิก กบข. ทั่วประเทศ พบว่าสมาชิก กบข. นอกจากจะมีความต้องการสินเชื่อที่อยู่อาศัยเป็นอันดับหนึ่งแล้ว รองลงมาอันดับสองเป็นสินเชื่อรถยนต์  ซึ่งในปีนี้ทาง กบข. จึงเพิ่มทางเลือกให้กับสมาชิก กบข. โดยจับมือกับกรุงศรี ออโต้ ซึ่งเป็นบริษัทที่มีความมั่นคง เปี่ยมไปด้วยประสบการณ์ และมีเครือข่ายครอบคลุมสามารถให้บริการในด้านสินเชื่อรถยนต์ครบวงจร ได้เป็นอย่างดี   โดยสมาชิก กบข. จะได้รับสิทธิประโยชน์อัตราดอกเบี้ยและเงื่อนไขที่พิเศษกว่าบุคคลทั่วไป  "
เลขาธิการกบข. กล่าวว่า โครงการสินเชื่อเพื่อการเช่าซื้อรถยนต์และรถจักรยานยนต์สำหรับพนักงานและสมาชิกของกองทุนบำเหน็จบำนาญข้าราชการ” เป็นสวัสดิการให้กับสมาชิก กบข. เพื่อช่วยแบ่งเบาภาระค่าใช้จ่ายในการผ่อนชำระค่ารถจักรยานยนต์ รถยนต์ใหม่ และมือสอง ซึ่งเป็นปัจจัยสำคัญในการดำรงชีวิตและประกอบอาชีพ โดยสามารถใช้สิทธิได้ตั้งแต่วันนี้เป็นต้นไป  เพียงแสดงบัตรสมาชิก กบข. เพื่อใช้สิทธิที่ บริษัท อยุธยา แคปปิตอล ออโต้ ลีส จำกัด (มหาชน) หรือ กรุงศรี ออโต้ ทั้งนี้โครงการดังกล่าวถือเป็นการตอบสนองนโยบายการจัดสวัสดิการ 3 ด้านของ กบข.ได้แก่ “ลดค่าใช้จ่าย การเพิ่มรายได้ และสร้างความสุข 
นายไพโรจน์  ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส  หรือ กรุงศรี ออโต้  กล่าวว่า ทางกรุงศรี ออโต้ ได้มอบสิทธิพิเศษสูงสุดสำหรับสมาชิก กบข. ใน “โครงการสินเชื่อเพื่อการเช่าซื้อรถยนต์และรถจักรยานยนต์สำหรับพนักงานและสมาชิกของกองทุนบำเหน็จบำนาญข้าราชการ” โดยให้บริการผ่าน 34 สาขา ทั่วประเทศ ทุกวันไม่เว้นวันเสาร์-อาทิตย์ และทุกสาขาของธนาคารกรุงศรีอยุธยา 578 สาขา ทั่วประเทศ สำหรับสิทธิประโยชน์ ผ่อนนาน ปลอดเงินดาวน์ ไม่ต้องมีผู้ค้ำประกัน แถมส่วนลดดอกเบี้ย 0%  ตั้งแต่วันนี้เป็นต้นไป   โดยมีรายละเอียดดังนี้  
·     สินเชื่อเช่าซื้อรถยนต์ใหม่ป้ายแดง (กรุงศรี นิว คาร์)  เป็นบริการสินเชื่อรถใหม่ป้ายแดงสำหรับรถทุกยี่ห้อ รับส่วนลดดอกเบี้ย 0%  2 เดือนแรก สำหรับสมาชิก กบข. ที่ยื่นคำขอสินเชื่อภายในวันที่ 15ก.ค.54 และออกรถภายในวันที่ 15 ส.ค. 54
·     สินเชื่อเช่าซื้อสำหรับรถยนต์ใช้แล้ว (กรุงศรี ยูสด์ คาร์) เป็นบริการสินเชื่อเช่าซื้อรถยนต์มือสองจากเต๊นท์รถยนต์ ด้วยอัตราดอกเบี้ยสุดพิเศษสินเชื่อเพื่อรถบ้าน (กรุงศรี แคช ทู คาร์) เป็นบริการสินเชื่อเช่าซื้อรถยนต์เพื่อรถบ้าน ด้วยอัตราดอกเบี้ยสุดพิเศษ  พร้อมบริการช่วยเหลือฉุกเฉิน “แคช ทู คาร์ แอสซิสแทนซ์” ฟรีตลอด 1 ปีแรก 
·     สินเชื่อเพื่อคนมีรถ (กรุงศรี คาร์ ฟอร์ แคช) เป็นบริการสินเชื่อสำหรับผู้ที่เป็นเจ้าของรถยนต์ และต้องการเงินสดเพื่อเพิ่มสภาพคล่องทางการเงิน  ด้วยอัตราดอกเบี้ยสุดพิเศษ
.   สินเชื่อเช่าซื้อรถจักรยานยนต์ใหม่ (กรุงศรี มอเตอร์ไซค์) เป็นบริการสินเชื่อเช่าซื้อรถจักรยานยนต์ใหม่ ไม่มีเงินดาวน์  อัตราดอกเบี้ยพิเศษเริ่มต้น 1.25% ต่อเดือน ผ่อนชำระนานสูงสุด 48 เดือน